钦定古今图书集成/理学汇编/文学典/第087卷 > 杨载〈杨刚中李桓〉
## 钦定古今图书集成/理学汇编/文学典/第087卷 > 杨载〈杨刚中李桓〉

按《元史儒学传》：“载，字仲弘，其先居建之浦城，后徙杭，
因为杭人。少孤，博涉群书，为文有跌宕气。年四十不
仕，户部贾国英数荐于朝，以布衣召为翰林国史院
编修官，与修《武宗实录》，调管领系官海船万户府照
磨，兼提控案牍。延祐初，仁宗以科目取士，载首应诏，
遂登进士第，授承务郎、饶州路同知浮梁州事，迁儒”
林郎、宁国路总管府推官以卒。初，吴兴赵孟𫖯在翰
林，得载所为文，极推重之。由是载之文名，隐然动京
师，凡所撰述，人多传诵之。其文章一以气为主，博而
敏，直而不肆，自成一家言。而于诗尤有法。尝语学者
曰：“诗当取材于汉、魏，而音节则以唐为宗。”自其诗出，
一洗宋季之陋。时建康之上元有杨刚中，字志行，自
幼厉志操，及为江东宪府照磨，风采凛凛，有足称者。
其为文奇奥简涩，动法古人，而不屑为世俗平凡语，
元明善极叹异之。仕至翰林待制而卒。有《霜月集》行
于世。其甥李桓，字晋仲，同郡人。由乡贡进士累迁江
浙儒学副提举，亦以文鸣，江东，纡馀丰润学者多传
之。载与刚中同辈行，而桓则稍后云。